22.11.2022
RO
Jurnalul Oficial al Uniunii Europene
C 443/109
3.4.
CESE arată că întreprinderile au nevoie de sprijin financiar pentru a adopta tehnologii de sortare automată pentru materiale textile care nu pot fi purtate din nou, precum și pentru dezvoltarea de facilități de reciclare îmbunătățite, inclusiv pentru posibilitatea de a proiecta centre locale și regionale de reciclare și de sortare.
În plus, construirea unei infrastructuri pentru repararea îmbrăcămintei, precum magazine și ateliere, trebuie să reprezinte un element esențial pentru părțile interesate din industrie.
În acest sens, Comitetul salută inițiativa EURATEX de a crea cinci ReHub-uri (centre de reciclare a materialelor textile) în apropierea zonelor de fabricare de materiale textile și de îmbrăcăminte din Europa, pentru colectarea, sortarea, prelucrarea și reciclarea deșeurilor textile industriale, preconsum și postconsum.
Comitetul consideră că este nevoie de standarde tehnice, de mediu, sociale și în domeniul energetic pentru produsele reciclate, care ar trebui transpuse și aplicate la nivel ISO și introduse în acordurile comerciale internaționale.
3.5.
CESE este îngrijorat că deșeurile textile pot fi exportate ca produse second-hand și consideră că este nevoie de măsuri imediate în acest sens la nivelul UE.
La nivelul tuturor lanțurilor valorice trebuie puse în aplicare controale chimice eficace.
În plus, CESE solicită lansarea unor bune practici globale în materie de sustenabilitate, care să le impună cumpărătorilor și proprietarilor de mărci să verifice și să solicite conformitatea cu standardele tehnice CEN, CENELEC și ETSI.
3.6.
Comitetul consideră că în Uniune trebuie elaborate norme sociale și de mediu specifice sectorului și armonizate pentru achizițiile publice, care să faciliteze participarea transfrontalieră și condiții de concurență echitabile, cu scopul final de a institui sisteme obligatorii și armonizate în UE.
Ar trebui instituit un comitet european tripartit, care să includă partenerii sociali și organizațiile societății civile, pentru monitorizarea și sprijinirea criteriilor sociale și de mediu în ceea ce privește practicile de achiziție din sectorul materialelor textile.
4.
Consumatorii și digitalizarea 4.1.
CESE solicită Comisiei Europene să pregătească o evaluare a impactului în ceea ce privește posibilele îmbunătățiri în etichetarea materialelor textile produse/vândute pe piața internă.
Trebuie asigurat accesul echitabil la informații pentru consumatori în ceea ce privește posibilitățile de reparare, trasabilitatea și informațiile din eticheta digitală.
Comitetul consideră că introducerea unor cerințe extinse în materie de etichetare în ceea ce privește gradul de reciclare și amprenta produselor textile ar putea reprezenta un stimulent important pentru consumatori, astfel încât aceștia să aleagă produse textile mai sustenabile.
4.2.
CESE consideră că o campanie de informare pe scară largă la nivel european îi poate ajuta pe cetățeni să facă alegeri sustenabile în cunoștință de cauză, iar consumatorii ar trebui stimulați să aleagă calitatea în detrimentul cantității, de exemplu prin cote de TVA diferite pentru produsele sustenabile/nesustenabile de pe piața internă.
4.3.
Existența unor date transparente și comune în ceea ce privește produsele, componentele reciclate și reutilizate, distrugerea produselor, substanțele chimice folosite în procesul de producție, impactul social și în materie de muncă al procesului de producție și impactul de mediu asociat fiecărei întreprinderi din lanțul de aprovizionare sunt importante pentru monitorizarea acestor lanțuri de aprovizionare.
În plus, crearea unui cadru de date deschise și asigurarea accesului liber pentru consumatori, societatea civilă și partenerii sociali sunt esențiale pentru îmbunătățirea situației sociale și de mediu a sectorului materialelor textile.
CESE consideră că trebuie să se țină cont de alfabetizarea digitală a consumatorilor, iar conținutul datelor ar trebui să vizeze toate părțile interesate din lanțul de aprovizionare.
Trebuie asigurat echilibrul adecvat între necesitatea unor date transparente și protecția drepturilor de proprietate industrială.
4.4.
CESE este îngrijorat că mai puțin de 1 % din materialele textile din întreaga lume sunt reciclate în noi materiale textile (3) și consideră că viitoarea schemă privind răspunderea extinsă a producătorilor ar trebui să genereze stimulentele adecvate, care încurajează reciclarea materialelor textile de la fibră la fibră, în locul unor procese de circularitate falsă, precum utilizarea poliesterului din sticle de plastic reciclat, de exemplu.
5.
Educația și condițiile de muncă 5.1.
Comitetul arată că ar fi putut fi furnizate mai multe detalii privind aspectele sociale din cadrul sectorului materialelor textile și că ar fi fost bine-venite mai multe inițiative.
Tranziția verde trebuie să meargă mână în mână cu tranziția justă, iar Comitetul este dezamăgit că nu au fost anunțate și alte inițiative privind dialogul social și negocierea colectivă.
(3)
Comisia Europeană – Strategia privind materialele textile.